796 terima sumbangan PUSAKA
NUR AIN OTSMAN KUCHING: Seramai 796 orang penduduk terdiri daripada warga emas, Orang
Kurang Upaya (OKU), ibu tunggal atau balu, anak-anak yatim,  saudara baru serta golongan kurang berkemampuan dari Kampung Rajang, Jerijeh, Belawai
dan Tanjung Manis menerima sumbangan berupa wang tunai daripada Perbadanan
Kemajuan Perusahaan Kayu Sarawak (PUSAKA) 
dan anak-anak syarikatnya. Bantuan ini melibatkan sumbangan berjumlah RM80,000.00 dari Anak-anak
Syarikat PUSAKA. Menteri Muda Perancangan Bandar, Pentadbiran Tanah dan Alam Sekitar Datu
Len Talif Salleh berkata, pada tahun ini, sejajar dengan pelaksanaan Perintah
Kawalan Pergerakan (PKP) pihak PUSAKA dan anak-anak
syarikatnya akan menghulur bantuan berupa wang tunai sahaja. “PUSAKA dan anak-anak syarikatnya telah menghulur bantuan berupa wang
tunai dan barangan keperluan asas kepada para penduduk sempena menyambut bulan
Ramadan Al-Mubarak pada tahun-tahun lepas. “Namun, lain pula pada tahun ini kerana kita hanya menghulurkan wang
tunai yang mana sumbangan ini diberikan sebagai tanggungjawab sosial korporat
PUSAKA kepada masyarakat yang kurang berkemampuan,” katanya ketika berucap
pada Majlis Penyampaian Sumbangan PUSAKA dan Anak-anak Syarikat  PUSAKA di Wisma Sumber Alam, semalam. Program ini telah diadakan 20 tahun yang lalu sejak Datu  Len Talif 
Salleh sebagai Timbalan Pengurus Besar dan seterusnya Pengurus Besar
PUSAKA dengan tujuan untuk membantu mereka yang memerlukan.   “Kita berharap penerima menggunakan sebaik-baiknya sumbangan yang
diberikan ini untuk membantu meringankan beban golongan asnaf agar mereka turut
sama meraikan Ramadan dan seterusnya perayaan Aidilfitri yang akan datang.   “PUSAKA akan meneruskan tanggungjawab sosial kepada masyarakat,
khususnya kepada mereka yang memerlukan,” ujarnya yang juga ADUN N41 Kuala
Rajang merangkap Ahli Lembaga Pengurusan PUSAKA. Sumbangan tersebut telah disampaikan oleh Pengurus Besar PUSAKA Hashim
Bojet kepada Datu Len Talif  Salleh  yang akan mengagihkan sumbangan tersebut  kepada penduduk-penduduk  di kawasan berkenaan. 
See author's posts
